Edward Sapir

Edward Sapir esseva le prime director de recercas linguistic del IALA ab le 1 de octobre 1930 al 1 de julio 1931, quando ille resignava pro devenir professor Sterling de anthropologia e linguistica al Universitate de Yale. Ille nasceva in Lauenburg, Pomerania in Germania, como le filio de un rabbin orthodoxe judee.

Le familia cambiava domicilio al Statos Unite, quando ille habeva cinque annos, in 1889, e ci Edward Sapir deveniva cognoscite como un del linguistas e anthropologos american le plus exceptional de su tempore. Su studios developpava le linguistica descriptive. Ille developpava con su studente, plus tarde le linguista e anthropologo american, Benjamin Lee Whorf (1897-
1941) le hypothese Sapir-Whorf - anque appellate le principio de relativitate linguistic -, positionante le lingua como un un serie de categorias formal que gruppa experientias in classes usabile que varia de cultura a cultura e ha influentia al maniera de pensar. Le limites de lingua restringe le scopo de pensar possibile, proque cata lingua ha su proprie manieras de distinguer. 
Assi le eskimos ha un vocabulario multo ric pro describer diverse variantes de nive. Edward Sapir graduava del Universitate de Columbia, ubi ille esseva influentiate per le anthropologo Franz Boas. Iste eveliava in Sapir le interesse pro le anthropologia linguistic, e durante sex annos ille studiava le linguas indian de America del Nord - yana, paiute e alteres. 
Assi ille laborava in le agro in Utah in 1909, colligente informationes del indianos local. In 1910, ille in Philadelphia studiava le variante kaibab de paiute del sud. Ille scribeva in 1917 su "Southern Paiute Language" con un grammatica, textos e un dictionario, ma illo non esseva publicate usque 1930-1931.

Edward Sapir deveniva chef de anthropologia al Museo National Canadian in Ottawa de 1910 a 1925. Durante iste periodo, ille in 1916 publicava su monographia importante super le cambios cultural inter le indianos american. In 1925, ille iva al facultate del Universitate de Chicago in le SUA, e in 1929 ille presentava su these que on pote classificar le linguas indian nord-american e 
partialmente mexican in sex divisiones.

Inter 1930 e 1931, Edward Sapir laborava pro IALA. Ille i.a. prepava le documentos pro le Secunde Congresso International de Linguistas in Geneva, Suissa, in 1931, e ille contribueva al projecto recercatori "Fundationes de Lingua" (Foundations of Language) del IALA. Ille remaneva membro del Consilio Consultative pro Recercas Linguistic (Advisory Board for Linguistic Research) del IALA de 1927 usque 1938 (1939, secundo altere fontes).

In 1931, Edward Sapir deveniva professor al Universitate de Yale. Ci ille fundava le departimento de anthropologia e continuava su labores usque a 1937, duo annos ante su morte. Sapir esseva un scriptor diligente. Su prime obra de importantia influential appareva in 1921, "Language", reeditate in 1949, quando anque appareva un selection de su scripturas, "Selected Writings of Edward Sapir in Language, Culture and Personality" (reimprimite in 1963).

In 1931, ille describeva in detalio le structura linguistic e le function del lingua al cultura. Isto explica como gente de differente origines cultural age in manieras differente. Ille assi contribueva substantialmente al professionalisation del linguistica como disciplina independente e esseva le prime anthropologo professional de Canada.

"The Collected Works of Edward Sapir", editate ante poc annos, es de 16 volumines e comprehende su studio extense del linguas indian. Inter su obras a memorar es "Wishram Texts" (1909), "Time Perspective in Aboriginal American Culture" (1916), "Language: An Introduction to the Study of Speech" (1921) e "Nootka Texts" (1939). Inter su articulos super le problema de un international lingua auxiliar es: "Wanted - a world language", in The American Mercury, februario 1931. Edward Sapir et al.: "Memorandum on the problem of an international auxiliary language", in Romanic Review 16: 244-256 (1925). Edward Sapir: "Totality", Language Monograph: Linguistic Society of America No. vi, septembre 1930. Baltimore: Waverly Press, Inc. Un lista complete de su obras scientific esseva publicate in American Anthropologist, Vol. 41, pp. 469-77, 1939.

Edward Sapir anque esseva un poeta e scribeva plure textos litterari. In ultra, ille componeva.

Categoria:Gente statounitese
Categoria:Linguistas